洛陽主簿叔知和驛承恩赴選伏辭一首
仲父王佐材，屈身仇香位。一從理京劇，萬事皆容易。則知無不可，通變有餘地。器宇溟渤寬，文鋒鏌鋣利。憧憧洛陽道，日夕皇華使。二載出江亭，一心奉王事。功成良可錄，道在知無愧。天府留香名，銓闈就明試。賦詩皆舊友，攀轍多新吏。彩服辭高堂，青袍擁徵騎。此行季春月，時物正鮮媚。官柳陰相連，桃花色如醉。長安想在目，前路遙彷彿。落日看華山，關門逼青翠。行襜稍已隔，結戀無能慰。誰念尊酒間，裴回竹林意。